Rosa Lund (EL), 2014-01-16:
Enhedslisten kan ikke bakke op om det her lovforslag, som jeg synes de foregående ordførere så fint har beskrevet hvad går ud på.
I Enhedslisten anerkender vi sådan set ønsket om at kunne lave sammenhængende pædagogiske forløb for børnene, inden de starter i skolen, og også sammenhængende pædagogiske forløb, som hænger sammen med den pædagogik, der bliver brugt på den skole, de skal gå på.
Det ønske anerkender vi fuldt ud, men vi mener ikke, at det er løsningen at lave yderligere privatiseringer på dagtilbudsområdet.
Tværtimod mener vi, at løsningen er at sikre, at de offentlige dagtilbud får bedre muligheder, altså får mere frihed til at kunne lave den pædagogik, de lige præcis ønsker.
Når vi ikke mener, at det er den rigtige måde at gøre det på, er det, fordi det vil betyde en yderligere privatisering af dagtilbudsområdet for de 0-2½-årige.
Og vi har desværre set et stigning i antal privatiseringer, og vi har set en stigning i antallet af private dagplejer og private daginstitutioner gennem de sidste mange år.
Det synes vi i Enhedslisten er en ærgerlig udvikling, og vi synes, det er ærgerligt, at regeringen ønsker at bidrage til den her udvikling.
Det, der binder os sammen i Danmark, og det, der binder vores velfærdssamfund sammen, er, at vi alle sammen betaler ind til den fælles kasse, sådan at vi alle sammen kan få god og gratis velfærd, uden at skulle tvinges til at have dankortet op af lommen.
Vi mener i Enhedslisten, ligesom fagforbundet FOA, at vores dagtilbud er alt, alt for vigtige til at blive overladt til private aktører.
Lovforslaget betyder, at de frie skoler kan drive daginstitutioner efter dagtilbudslovens regler, og i dagtilbudsloven har private som bekendt mulighed for at trække profit ud af dagtilbud, og når man driver daginstitution med profit for øje, er det også det, der bliver det vigtigste, og ikke længere børnenes ve og vel.
I Enhedslisten vil vi faktisk meget hellere gå den modsatte vej, og vi havde egentlig ønsket os, at regeringen ændrede dagtilbudsloven, så det ikke længere er muligt at oprette profitinstitutioner.
Nu ved jeg godt, at man skal passe på med at sige noget om, hvad SF og Socialdemokraterne mente før valget, men før valget mente de faktisk, at det var en dårlig idé, at private kunne trække profit ud af et dagtilbud.
Når privatiseringen for alvor ruller, frygter vi i Enhedslisten, at det kommer til at ske på bekostning af kvaliteten.
Både manglende uddannelse blandt personalet og dårlige normeringer kan blive konkurrencefaktorer, fordi man vil tjene penge og derfor ansætter folk på dårligere vilkår.
Vi har brug for mindre privatisering og ikke mere.
Til sidst vil jeg bare lige understrege, at vi selvfølgelig også er enig med BKF i, at der må gøres op med nogle af alle de tilskudsordninger, der i dag findes til private, og som er noget af det, der er med til at udhule den offentlige dagpleje.
Til allersidst vil jeg sige, at jeg håber, at regeringen på en eller anden måde vil udsætte det her lovforslag, fordi regeringen for efterhånden et godt stykke tid siden har igangsat et udredningsarbejde om ejerformer af dagtilbud.
Og jeg synes, at vi som minimum må vente med at beslutte yderligere privatiseringer, til vi kender konklusionerne af den udredning.
Det synes jeg er det mindste, vi kan gøre.
Men det vil vi rejse i udvalgsbehandlingen.